ศุลกากรเปิดประมูลรถหรู216คันรอบ2
ศุลกากรประมูลรถหรู ฟันรายได้เข้ารัฐ 162 ล้าน
10 ส.ค. 2554

ศุลกากรประมูลรถหรู ฟันรายได้เข้ารัฐ 162 ล้าน
นางฉวีวรรณ คงเจริญกิจกุล ที่ปรึกษาด้านการพัฒนาและบริหารการจัดเก็บภาษี กรมศุลกากร เปิดเผยว่า กรมได้เปิดงานขายทอดตลาดรถยนต์ครั้งที่ 2 ในรอบปีงบประมาณ 2554 จำนวน 216 คัน คาดว่าจะสร้างรายได้เข้ารัฐไม่ต่ำกว่า 162 ล้านบาท จากครั้งแรกที่จัดขายรถของกลางเมื่อเดือน ธ.ค. 2553 จำนวน 233 คัน มูลค่า 341 ล้านบาท
ทั้งนี้ กรมศุลกากรได้มอบหมายให้บริษัท ยันต์ชนะ เป็นผู้ดำเนินการขายทอดตลาดรถยนต์ด้วยวิธีการประมูล โดยมีรถยนต์ของกลางหลายยี่ห้อ เช่น โตโยต้า 107 คัน เมอร์เซเดสเบนซ์ 33 คัน นิสสัน 10 คัน บีเอ็มดับเบิลยู 12 คัน ฮอนด้า 13 คัน จากัวร์ 6 คัน มาสด้า 2 คัน มินิคูเปอร์ 1 คัน มิตซูบิชิ 2 คัน ปอร์เช่ 2 คัน เฟอร์รารี 2 คัน เป็นต้น
สำหรับรถยนต์ที่มีราคาเปิดประมูลสูงสุด คือ รถยี่ห้อเฟอร์รารี รุ่น เอฟ430 สีดำ เกียร์อัตโนมัติ ปี 2006 เปิดประมูลด้วยราคา 5.15 ล้านบาท
ผู้เข้าร่วมประมูลจะต้องลงทะเบียนและวางเงินค้ำประกัน โดยใช้บัตรประจำตัวประชาชนพร้อมสำเนา ติดต่อลงทะเบียนที่เจ้าหน้าที่รับลงทะเบียนส่วนกลาง ตั้งแต่วันที่ 28 มิ.ย. จนสิ้นสุดการประมูล พร้อมทั้งวางเงินค้ำประกันรถยนต์ที่จะประมูลเป็นแคชเชียร์เช็คธนาคารในเขต กทม.-ปริมณฑล สั่งจ่ายกรมคันละ 5 หมื่นบาท